SGP ออกหุ้นกู้อายุ 4 ปี 29 วัน ดบ.สูง 3.5% เปิดขาย 20-25 ม.ค.65
SGP เสนอขายหุ้นกู้ชุดใหม่ อายุ 4 ปี 29 วัน ชูดอกเบี้ย 3.50% เสนอขายระหว่างวันที่ 20-21 และ 24-25 ม.ค. นี้ ชูเรตติ้ง BBB+ แนวโน้มคงที่
SGP เสนอขายหุ้นกู้ชุดใหม่ อายุ 4 ปี 29 วัน ชูดอกเบี้ย 3.50% เสนอขายระหว่างวันที่ 20-21 และ 24-25 ม.ค. นี้ ชูเรตติ้ง BBB+ แนวโน้มคงที่
7 ม.ค. 2565

นายศุภชัย วีรบวรพงศ์ กรรมการผู้จัดการ บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP เปิดเผยว่า บริษัทฯ พร้อมเสนอขายหุ้นกู้ประเภทไม่ด้อยสิทธิ ไม่มีหลักประกัน และมีผู้แทนผู้ถือหุ้นกู้ ครั้งที่ 1/2565 ต่อผู้ลงทุนประชาชนทั่วไป และ/หรือ ผู้ลงทุนสถาบัน (Public Offering) อายุหุ้นกู้ 4 ปี 29 วัน
โดยจะเสนอขายระหว่างวันที่ 20-21 และวันที่  24-25 มกราคม 2565 กำหนดการจองซื้อขั้นต่ำ 100,000 บาท และทวีคูณทุก ๆ 100,000 บาท สำหรับผู้ลงทุนประชาชนทั่วไป และทวีคูณทุก ๆ 10,000 บาท สำหรับผู้ลงทุนสถาบัน โดยนำเงินที่ได้จากการออกหุ้นกู้ครั้งนี้เพื่อชำระคืนหุ้นกู้ที่จะครบกำหนดชำระในเดือนมกราคม 65 และใช้เป็นเงินทุนหมุนเวียนในการดำเนินธุรกิจ โดยมีสถาบันการเงินได้แก่ ธนาคารกรุงไทย จำกัด (มหาชน), ธนาคารซีไอเอ็มบี ไทย จำกัด (มหาชน), ธนาคารยูโอบี จำกัด (มหาชน), บริษัทหลักทรัพย์ เอเซีย พลัส จำกัด และ ธนาคารทหารไทยธนชาต จำกัด (มหาชน) เป็นผู้จัดการการจัดจำหน่ายหุ้นกู้ในครั้งนี้” นายศุภชัย กล่าว
นายศุภชัย กล่าวเพิ่มเติมว่า SGP ได้รับเลือกจากตลาดหลักทรัพย์แห่งประเทศไทย และฟุตซี่ รัสเซล (FTSE Russell) ให้เข้าไปอยู่ในดัชนี FTSE SET Shariah Index ซึ่งมีผลตั้งแต่วันที่ 20 ธันวาคม 2564 เป็นต้นไป การที่ SGP ผ่านเกณฑ์เข้าคำนวณในดัชนี FTSE SET Index Series ในครั้งนี้เป็นโอกาสที่ดีที่จะทำให้ SGP เป็นที่รู้จักของผู้ลงทุนในระดับสากลมากขึ้น ซึ่งมีโอกาสช่วยเพิ่มศักยภาพในการขยายธุรกิจในอนาคตได้อีกด้วย โดยตลอดการดำเนินธุรกิจที่ผ่านมา SGP ให้ความสำคัญกับการกำกับดูแลกิจการที่ดี (Good Corporate Governance) มาโดยตลอด ถือว่า SGP จะเป็นอีกหนึ่งความน่าสนใจที่เหมาะกับผู้ลงทุนทุกประเภทที่ต้องการผลตอบแทนแบบยั่งยืน (Sustainability Investment)
สำหรับหุ้นกู้ที่จะจัดจำหน่ายในครั้งนี้ได้รับการจัดอันดับความน่าเชื่อถือของหุ้นกู้ที่ระดับ “BBB+” แนวโน้ม Stable จาก บริษัท ทริสเรทติ้ง จำกัด เมื่อวันที่ 19 พ.ย. 2564 ที่ผ่านมา โดยอันดับความน่าเชื่อถือจะสะท้อนถึงสถานะของบริษัทฯ ในการเป็นผู้ค้าก๊าซปิโตรเลียมเหลว ที่ใหญ่เป็นอันดับ 2 ในประเทศไทย รวมถึงการมีเครือข่ายกระจายสินค้าที่แข็งแกร่ง และมีฐานลูกค้าที่กระจายตัวอย่างกว้างขวาง  รวมถึงแนวโน้มการเติบโตในตลาดต่างประเทศ
ส่วนของผลดำเนินงานในงวด 9 เดือนสิ้นสุดวันที่ 30 กันยายน 2564 บริษัทฯ มีรายได้จากการขาย ขนส่ง และให้บริการเป็นจำนวนเงิน 54,691.63 ล้านบาท และมีกำไรสุทธิจำนวน 2,816.74 ล้านบาท เพิ่มขึ้นจากงวดเดียวกันของปี 2563 ซึ่งมีกำไรสุทธิจำนวน 1,045.21 ล้านบาท หรือเพิ่มขึ้นกว่าร้อยละ 170 โดยสาเหตุหลักมาจากธุรกิจก๊าซ LPG ในต่างประเทศที่บริษัทได้เข้าไปลงทุน สร้างผลตอบแทนที่ดีให้กับบริษัท
สำหรับผู้ลงทุนที่สนใจจองซื้อหุ้นกู้ สามารถศึกษารายละเอียดเพิ่มเติมได้ที่ www.sec.or.th หรือติดต่อสอบถามเพิ่มเติมผ่านสถาบันการเงินทั้ง 5 แห่ง ดังนี้
ธนาคารกรุงไทย จำกัด (มหาชน) โทร. 02-111-1111
ธนาคารซีไอเอ็มบี ไทย จำกัด (มหาชน) โทร. 02-626-7777
ธนาคารยูโอบี จำกัด (มหาชน) โทร. 02-343-4379-80 (เสนอขายเฉพาะต่อผู้ลงทุนสถาบันเท่านั้น)
บริษัทหลักทรัพย์ เอเซีย พลัส จำกัด โทร. 02-680-4004
ธนาคารทหารไทยธนชาต จำกัด (มหาชน) โทร. 1428 กด #4 (เสนอขายเฉพาะต่อผู้ลงทุนสถาบัน และ/หรือผู้ลงทุนรายใหญ่เท่านั้น)